钦定古今图书集成/明伦汇编/闺媛典/第002卷 > 曹昭女诫 > 《和叔妹第七》
## 钦定古今图书集成/明伦汇编/闺媛典/第002卷 > 曹昭女诫 > 《和叔妹第七》

妇人之得意夫主，由舅姑之爱己也；舅姑之爱己，由
叔妹之誉己也。由此言之，我臧否誉毁，一由叔妹，叔
妹之心，复不可失也。皆知叔妹之心不可失，而不能
和之以求亲，其蔽也哉！自非圣人，鲜能无过。故颜子
贵于能改，仲尼嘉其不贰，而况妇人者也。虽以贤女
之行，聪哲之性，其能备乎？是故室人和则谤掩，外内
离则恶扬。此必然之势也。《易》曰：“二人同心，其利断金。
同心之言，其臭如兰。”此之谓也。夫嫂妹者，体敌而分
尊，恩疏而义亲。若淑媛谦顺之人，则能依义以笃好，
崇恩以结援，使徽美显章而瑕过隐塞，舅姑矜善而
夫主嘉美，声誉曜于邑邻，休光延于父母。若夫蠢愚
之人，于嫂则托名以自高，于妹则因宠以骄盈。骄盈
既施，何和之有？恩义既乖，何誉之臻？是以美隐而过
宣，姑忿而夫愠。毁訾布于中外，耻辱集于厥身。进增
父母之羞，退益君子之累。斯乃荣辱之本，而显否之
基也。可不慎哉！然则求叔妹之心，固莫尚于谦顺矣。
谦则德之柄，顺则妇之行。凡斯二者，足以和矣。《诗》云：
“在彼无恶，在此无射。”其斯之谓也。